Epizoda 5 (Bitange i princeze, sezona 1)

"**Epizoda 5**" peta je epizoda prve sezone sitcoma *[[Bitange i princeze]]*. Epizoda je premijerno prikazana 13. svibnja 2005. godine na HRT-u 2, a režirao ju je i napisao tvorac serije Goran Kulenović.

U ovoj epizodi, Irena se aktivira kako bi pokušala spojiti Luciju s Kazom, međutim postoje dva problema: Lucija ne zna očijukati s muškarcima, dok se Kazi zapravo sviđa Irena. Irena osmisli plan, međutim on neslavno propadne kada Kazi primijeti da je "Irena" zapravo na dvije lokacije istovremeno. S druge strane, Robi i Irena imaju prvi veliki voditeljski zadatak – intervju s velikom pjevačkom zvijezdom – koji također neslavno propada zbog njihovih osobnih nesuglasica.

## Sinopsis

Nakon fijaska s Gazdinim bojama, Lucija i Irena odluče same prebojati zidove; rano ujutro, Kazo dolazi kod njih u stan i u šoku je zbog murala, a Lucija mu objašnjava da je u pitanju "povijest Hrvata" i da je sve naslikao Gazda. Kazo tada objašnjava da traži odvijač s indikatorom napona, međutuim Lucija mu nije od velike pomoći. Dok Kazo na zidu crta kako taj odvijač izgleda (a slika se pretvara u falusoidni prikaz), iz sobe izlazi Irena koja Kazi pokazuje grudi, misleći da je Lucija. Kazo se potpuno smete, no Irena samo odlazi u kupaonicu; Lucija donosi dlijeto, a Kazo bježi iz stana. Kao u transu, Kazo se vraća u stan i sjeda na Tea, koji spava na kauču; tada Teu priznaje da svaku večer ima lascive snove o Ireni. Kada ga Teo pita zašto joj ne uleti, Kazo misli da nema šanse kod nje. Cure, istovremeno, pričaju o ljubavi: Lucija kaže da riba u stanu znači nesreću u ljubavi, međutim vjeruje da je teorija njezine babe Mande pogrešna jer joj je Kazo sam došao, bez da ga je zvala. Irena je isprva zbunjena, ali kada shvati o čemu se radi, govori Luciji da je Kazo "misaoni tip" i da sama mora preuzeti inicijativu. Dok Teo motivira Kazu, Robi im prilazi i prvo im se ruga da su gej, a onda govori Kazi da nema nikakve šanse kod Irene. Kazo odlazi provjeriti šteker u sobi, ali ga struja šokira u trenutku kada gurne dlijeto u njega; zaključuje da je struja u redu i da je greška u lampi.

Na poslu, Kazo čisti videoteku dok ga Lucija promatra i pokušava flertovati s njim. Pita ga koja mu je najdraža glumica, nadajući se da će opisati neku poput nje, međutim Kazo navodi Ingrid Bergman i Meryl Streep, ali dodaje kako trenutno "više brije" na Pamelu Anderson i Milu Elegović. U tom trenutku dolazi Irena, koja im se došla javiti prije posla, na što se Kazo toliko smete da sruši nekoliko filmova s police. Kazo tada pita Irenu o njenim najdražim glumica, nadajući se da će opisati nekog poput njega, međutim Irena to odbija i odlazi; Lucija shvati što je Kazo radio te se naljuti i rastuži.

Na televiziji, Robi i Irena se posvađaju dok je Robi na šminkanju, a svađu prekida dolazak Šefa. Šef im govori da im je obećao napredovanje i da je on čovjek od riječi, međutim ubrzo upadne u monolog u kojem otkrije da ga supruga vara; Inspicijent ga prekine i podsjeti na zadatak. Šef im tada u zadatak da obave intervju s poznatom osobom. ali ih upozorava da ne smiju upropastiti zadatak te da blisko surađuju oko organizacije intervjua. Naravno, Irena i Robi odmah se posvađaju, a Robi uspijeva uvjeriti Irenu da on treba nazvati zvijezdu; Robi ju uspije dobiti na mobitel, međutim ona ga otpili jer je navodno u vožnji.

Natrag u videoteci, Kazo se žali da mu je život poput tinejdžerske komedije, ali ne shvaća kako je Lucija stereotipna ljubav glavnog junaka tog žanra; kada ga Lucija pita što mu to sve govori, on kaže da je toliko jadan da čak nema ni tu curu kojoj se sviđa, na što mu Lucija govori da je kreten, gađa ga krpom u glavu i odlazi. Međutim, Kazi i dalje ništa nije jasno. Na izlasku, Lucija se sudari s Gazdom, koji odmah napada Kazu; Kazo je uvjeren da je dosadio Luciji sa svojim filmskim pričama, međutim čak i Gazda shvaća da je Lucija ljuta zbog nečeg drugog. Gazda tada govori Kazi da mu u kinoteci počinje "ciklus indijskog eksperimentalnog filma iz pedesetih", želeći se našaliti, međutim kada Kazo izvadi set karata za cijeli tjedan (da se ne rasproda), Gazda mu samo razočarano kaže: "*Pa ti si u goren kurcu nego što san mislio.*"

Radno vrijeme na televiziji je pri kraju, a Robi je zaspao pokušavajući dobiti zvijezdu. Međutim, kada Irena pokuša nazvati, naglo se probudi i nazove, ali ponovo dobije odbijenicu. Robi tada juri natrag u stan i uspijeva nazvati broj u dogovoreno vrijeme, međutim opet dobije odbijenicu jer je okasnio tri minute; Teo se žali jer nemaju televizije, pri čemu saznajemo da je Barbara promijenila bravu. Robi se tada također angažira oko Irene te, zajedno s Teom, pokušavaju pomoći Kazi, međutim Robi i Teo drastično se razlikuju u pristupu. U drugom stanu, Lucija se žali Ireni jer je ona ta koja se sviđa Kazi, međutim Irena joj odluči pomoći tako što će ju pretvoriti u nju samu.

Robi i Teo dovode Kazu u pub, međutim Kazo odbija ući jer mu je neugodno da ga netko vidi u groznoj košulji i narančastom odijelu; prilazi im Armando, kojeg Teo zamoli da glumi djevojku kako bi Kazo mogao vježbati ulete. Armando spremno pristaje, ali pod uvjetom da mu i Robi "demonstrira jedan klasični ulet"; Robi odbija, ali ga Kazo i Teo nagovore. Armando se smjesti i Robi mu ulijeće, ali je ulet toliko uvredljivo loš da dobije šamar; tada uskače Teo i zavodljivo uspijeva započeti razgovor, a onda gurne Kazu, čija je prva rečenica: "*Jest da sam nizak, debel i bez kite... kinte, al' neko se treba i za takve pobrinut'. Po dubini vašeg dekoltea mi se čini da imate dobro srce*". To, naravno, izazove salvu smijeha. Istovremeno, Irena je Luciju odjenula u sebe te joj rekla da u videoteci isproba tehnike na prvoj mušteriji koja uđe, a to je Erotoman. Zbunjen, on želi posuditi pornić "za svog prijatelja koji je u kolicima", međutim kada ga Lucija pokušava agresivno zavoditi, on govori da on te stvari samo gleda i pobjegne dozivajući mamu, što Luciju dodatno deprimira.

Sljedeće jutro, Irena i Kazo susreću se na haustoru te ga Irena poziva na "pićence" s "jednom djevojkom za koju pouzdano zna da mu se sviđa", što Kazo s oduševljenjem prihvaća, nadajući se da je u pitanju Irena te govori kako ima "samo" deset sati da se spremi.

Na televiziji, ispostavlja se da je Robi uspio dogovoriti dolazak zvijezde, koja dolazi dok se Robi i Irena svađaju oko intervjua; Irena i Robi ju uvrijede na račun njezina ekscentričnog izgleda, prije nego shvate tko je ona zapravo. Okrenu sve na šalu, a Zvijezda ih tada upita o čemu će biti intervju: Robi predloži priču o njezinoj karijeri, što njoj odgovara, a Irena se želi baviti sočnim detaljima iz njezinog privatnog života. Dok se "dogovaraju", Irenu naziva Lucija, koja je u panici zbog prevare koju planiraju izvesti, međutim Irena ju ohrabruje. No, taj joj razgovor oduzima vrijeme od posla, što je problem jer ne Robi i ona ne uspijevaju dogovoriti koncepciju intervjua.

U pubu, Lucija, odjevena kao Irena, čeka Kazu, koji se sredio za spoj; Lucija odrađuje grozan posao kao Irena, međutim Kazo je toliko zbunjen i opčinjen da ne primjećuje razliku. Kazo pokušava zavoditi "Irenu", međutim sve propadne kada na televiziji ugleda pravu Irenu, koja se javlja uživo iz studija; Lucija u međuvremenu nestaje, a Kazo je potpuno zbunjen. Što se tiče intervjua, na samom je početku očito da koncepcije nema i da će intervju biti potpuni fijasko. Robi i Irena se počinju svađati, dok je Zvijezdi vidno neugodno; naravno, Šef je u šoku i na rubu je srčanog udara. Natrag u pubu, Lucija izlazi iz WC-a te se sakriva iza Armanda kako bi, bez perike i u baloneru, pokušala pobjeći. No, Lucija se spotakne pri odlasku te ju Kazo primijeti pa ju upita je li vidjela Irenu; Lucija se zbuni, ali pogleda televizor i kaže kako je Irena na poslu. Tada dolazi i Teo, koji želi saznati kako je prošao spoj, međutin svi su zbunjeni kada gledaju Irenu i Robija, koji pokušavaju zadržati Zvijezdu da ne ode iz studija jer se intervju pretvorio u katastrofu. Teo govori Kazi da mu je Irena možda zaboravila javiti da ima posla, ali Kazo je u nevjerici i tvrdi da je Irena bila tu samo par minuta ranije. Zvijezda se gotovo potuče s Robijem i Irenom, a Šef prekida program te im prijeti na razne načine.

Teo tješi Kazu da je u redu ako je izvisio, međutim Kazo i dalje tvrdi da je Irena bila tu, baš poput Lucije; u tom se trenutku čini da je nešto shvatio, na što se Lucija prepadne, međutim Kazo govori da je zaboravio novčanik.

## Uloge

### Glavne uloge

*René Bitorajac kao Robert Kumerle (Robi), kvartovski dečko koji je u potrazi za stanom
*Mila Elegović Balić kao Irena Grobnik, manekenka u usponu koja je također u potrazi za stanom
*Tarik Filipović kao Teodor Friščić (Teo), odvjetnik čiji se brak raspada i Kaznin prijatelj
*Nataša Dangubić kao Lucija Toć, zbunjena djelatnica u videoteci koja slučajno postaje Irenina cimerica
*Hrvoje Kečkeš kao Kazimir Hrastek (Kazo), filmofil i Teov prijatelj koji odlazi od kuće i tako slučajno postaje Robijev cimer

### Sporedne uloge

* Predrag Vušović Pređo kao Vlasnik videoteke, beskrupulozni vlasnik kvartovske videoteke i Lucijin šef
* Dražen Čuček kao Konobar, konobar u pubu *Bitange i princeze*
* Zvonimir Zoričić kao Šef, urednik na StrTV-u
* Željko Duvnjak kao Inspicijent, inspicijent na StrTV-u
* Mile Kekin kao Erotoman, erotoman koji posjećuje videoteku

### Gostujuće uloge
* Marija Borić kao Šminkerica
* Indira Mujkić kao Zvijezda
* Snježana Vukmirović kao Šefova asistentica

## Napomene

## Vanjske veze
*